Papersnake/gushiwen huggingface dataset:
夜合花
童观观（清代）

花锁风低，柳梳月晓，银钩稳控晶帘。眉峰未画，侍儿初整香奁。

妆掠罢，性多嫌。对菱花、几度偷瞻。罗衣欲换，熏笼频启，兰麝仍添。

杏梁双燕呢喃，生妒双飞双舞，把泥频衔。擎妆独坐，小窗针线慵拈。

愁漠漠，闷恹恹。取金刀、细劈黄柑。心酸似妾，不胜齿软，更点吴盐。
次韵可行记圭塘草木 其三
许有壬（元代）

长公有名言，不可居无竹。仆仆斸苍苔，森森植寒玉。

声来书幌清，阴入酒杯绿。何须更晚食，此君足当肉。
题蒙堂
舒坦（宋代）

由来去住不相关，赢得随缘到处閒。
笑出海云飞一锡，行分江月过千山。
微言定许谁人叩，胜事偏於俗土悭。
咫尺蒙堂隔霄壤，城东搔首只空还。
偶作三首 其三
程俱（宋代）

谁遣生驹玉作鞍，春来苜蓿遍春山。自知不入黄麾仗，振鬣长鸣出帝关。
次韵答晴皋自桂林东下舟泊阳朔见寄 其四
丘逢甲（清代）

幢幢灯影欲残油，喔喔鸡声起睡眸。金鼓关山劳北望，银云河汉黯西流。

高秋鹰隼终须击，大海鳌鱼不可钩。应有梅花开十月，不妨清梦托罗浮。
奉使常山，早次太原，呈副使吴郎中
韩愈（唐代）

朗朗闻街鼓，晨起似朝时。翻翻走驿马，春尽是归期。

地失嘉禾处，风存蟋蟀辞。暮齿良多感，无事涕垂颐。
辛卯四月初五日夜坐时苦雨骑月
周星诒（清代）

西风连日急，夜冷过春三。淰淰云阴合，冥冥雨色酣。

水深将烂麦，暖至或苏蚕。衣食关民命，天应慰不堪。
寿灵壁侯母邓夫人
王世贞（明代）

欲取长淮水，来添上寿觞。家声自高密，妇节许共姜。

锦綍星辰烂，宫壶雨露香。试观堂下客，若个是张苍。
八月三日即事
白玉蟾（宋代）

烟冷浑沾水，溪清可数鱼。
鸦翻千点墨，雁草数行书。
今日征帆下，前年上国初。
诗盟寒复讲，无酒兴何如。
田家即事
利登（宋代）

小雨初晴岁事新，一犁江上趁初春。
豆畦种罢无人守，缚得黄茅更似人。
寄祁羡仲兼讯卢唐宪庞与虔 其一
曾仕鉴（明代）

千里书来采石矶，西风鸿雁叹分飞。违时野鹤拚青鬓，忧国山人自白衣。
冠挂不顾
姚鼐（清代）

成允闻神禹，图功戒后时。身当乘四载，冠或挂双緌。

己溺无他顾，过门有弃遗。子犹忘襁褓，服岂爱牟追？

只畏桑榆晚，非嫌李下疑。惜阴如失业，致美枉修仪。

侧弁今多士，吁谟古有师。克勤何敢怠，五寸惰游垂。
赠朱五星
姚勉（宋代）

贵贱由来不自齐，巧将躔次说高低。
星环云汉胸罗列，斗挹天浆手独提。
太乙昨传当蜀道，文昌今喜尚江西。
中兴气运应从此，试问何时复聚奎。
别曹教授三首
裘万顷（宋代）

江花岸柳太多情，长逐春风管送迎。
我亦思归归未得，夜窗愁听杜鹃声。
仝冯载赓饮见心上人庵中忆及家难有感
陈是集（明代）

谁言出世谛，而可废其天。见汝惨诸貌，令余痛转煎。

爱何能忏佛，净域想依莲。犹记十年事，鹡鸰无复编。
初夏
金至元（清代）

柳叶毵毵覆屋低，绿阴初满小轩西。沿阶碧草茸茸长，坐树黄轩恰恰啼。

须识人生皆有定，自来物理本难齐。红闺久诵班姬赋，未敢拈毫著意题。
某蒙太守卢公惠酒因作诗以谢公子仇香遽赐光
强至（宋代）

予怀天地惠何悭，赖有仁侯念拙艰。
尘土未尝轻俗状，风霜多为霁严颜。
兵厨美酿才嘉贶，子舍清吟繼宠颁。
诗酒而今谐素嗜，更兼春雪满群山。
路径吟
邵雍（宋代）

面前路径无令窄，路径窄时无过客。
过客无时路径荒，人间大率多荆棘。
观回军三韵
李益（唐代）

行行上陇头，陇月暗悠悠。万里将军没，回旌陇戍秋。

谁令呜咽水，重入故营流。
偈颂一百三十三首 其一一四
释居简（宋代）

真人梦出大槐宫，直上钧天广乐中。百世木支皆玉叶，追还舜禹旧家风。
闻雁
侯氏（唐代）

何处惊飞起，雝雝过草堂。
早是愁无寐，忽闻意转伤。
良人沙塞外，羁妾守空房。
欲寄回文信，谁能付汝将。
雨中诸君子携歌者过饮草堂醉后赋此 其一
佘翔（明代）

十日嗟余病，扁舟见汝情。清秋来旧侣，子夜啭新声。

天地容吾党，文章误此生。但教千日醉，不必问阴晴。
偈颂一百二十三首
释崇岳（宋代）

达磨达磨，不识这个。
直指单传，胡挥乱做。
偈颂六十首
释昙华（宋代）

黄薜老婆，大愚饶舌。
佛法无多子，正眼瞎驴灭。
妙严突出拄杖，三人证龟成鳖。
拄杖子，善甄别。
硬却脊梁，莫教漏泄。
观音菩萨将钱买胡饼，放下却是一块生铁。
赠李崇义应童子科长歌
江湘（宋代）

通经应童科，诗书尤所长。
生儿有如此，族党真有光。
五车举舌端，观者绕回廊。
崭新露头角，志气何坚刚。
七岁古所难，一目书五行。
毋乃天帝孙，为织云锦裳。
自觉我形秽，明珠在我傍。
麟经穷终始，猿臂射艺场。
覆诵公堂上，时维十月阳。
同僚发嗟叹，喜子同举觞。
我非韩昌黎，附绪寻茫茫。
犹拟作一序，如送童子张。
读书宜闭门，不迎亦不将。
六经漱芳润，闇然名日彰。
上书愿鬻汉，负鼎期干汤。
幼学欲壮行，少年非所当。
细字缀语言，漏声夜未央。
短檠提案前，帘幕风露堂。
博洽精经史，纵横鹜皇王。
逢源欲深造，不息思自强。
上必希贤圣，下期为隽良。
时乎时不再，夜气毋牿亡。
缅想唐宗室，姓名今馨香。
长吉非凡流，劲词摩穹苍。
锦囊搜佳句，诗体轹齐梁。
长源有仙骨，頫笑余子忙。
鸣珂乃言志，宁忍驹服箱。
卓哉二君子，驰声翰墨场。
愿子勉未至，多歧戒亡羊。
举动思古人，远到胡可量。
召见金銮殿，承恩七宝床。
假直秘书阁，遍览万卷藏。
此是君家事，射策宜为郎。
万人吾往矣，所向俱披猖。
蝜蝂戒缘高，失手千丈强。
散仙戒追陪，埃壒惊劻勷。
顾我理一同，强颜补千疮。
催科政何拙，劝民务农桑。
戴星廑出入，艰险身备尝。
未寻三径盟，徒积九回肠。
为米耻折腰，卜居筑林塘。
我赋归去来，观子鹏路翔。
即事呈斯远三首
赵蕃（宋代）

去却蔫花意转新，是知疏密总宜人。
正由秽去清虚集，不碍萧然冠与巾。
壬申上元同衮甫纕蘅默园游厂肆
陈宝琛（清代）

岁华犹属旧皇都，士女肩摩了不殊。时好略从陈列见，昔游遍数辈流无。

烽尘稍远应知幸，羁绁馀閒偶寄娱。廿有一番度元夕，未忘夜饮两峰图。
次韵宗涤甫顾祠修禊
祁寯藻（清代）

逃名谁识圭年老，别思秋江余画稿。吊鹤空归曲沃园，浮家莫画崇明岛。

当时两马载书卷，周览中区恣搜讨。都门古寺偶停骖，历下东湖旋就道。

至今遗迹人尚思，对客炊羹事堪考。离披书带想阶戺，郁勃虬枝动鳞爪。

先生精灵何所寄，落叶荒榛不可扫。糟粕空将蠹简求，弋罗仰视鸿飞藐。

绣衣使者老给事，骑马避人焚谏草。犹登礼堂肃瞻谒，共荐溪毛勤采芼。

觞咏恍依兰上里，云山直接花蒲保。群贤连社答形影，满座龙门叹淑皓。

春游城郭天气新，归路林花诗句好。猛思江海多旌旗，不觉风尘杂襟抱。

郡国谁寻利病书，功名且试河山表。白头吟望独低垂，无复飞腾驰翰藻。
玉盘盂
杨万里（宋代）

旁招近侍自江都，两岁何曾见国姝。
看尽满栏红芍药，只消一国玉盘盂。
水精淡白非真色，珠璧空明得似无。
欲比此花无可比，且云冰骨雪肌肤。
好事近
张元干（宋代）

老去更思归，芳草正薰南陌。上巳又逢寒食，叹三年为客。

吹花小雨湿秋千，闲却好春色。天甚不怜人老，早教人归得。
次韵西云长老赠周仲和
赵孟頫（元代）

江南春水碧於天，白鸟沧洲兴渺然。刺绣可能如倚市，力田终不似逢年。

几因莼菜怀张翰，欲把丹砂访稚川。才力如君强健在，不妨沽酒醉花前。
和刘春卿秋夜对月
王之道（宋代）

天宇澄清桂影秋，骚人乘兴欲登楼。
楼前白水三千顷，滉滉鎔银烂不收。
减字木兰花
卢炳（宋代）

传消寄息。咫尺还见千里隔。欲见无由。惹起新愁与旧愁。

情怀见醉。＿枕连宵终不寐。无奈相思。此恨凭谁说与伊。
宿王家村 其二
王十朋（宋代）

扁舟何日到夔州，已泛荆湖半月船。误喜地名同故里，欲寻邻舍竟茫然。
送柳下惠上人游维扬访孙制参道子
周密（宋代）

衮衮天机新，𤁳𤁳淮水流。青缠系白足，又踏淮南州。

淮南古形胜，屹立东诸侯。三生杜牧之，谈笑筹边楼。

据鞍草书檄，醉袖藏吴钩。子非功名人，负笈将安求。

及此琼花春，聊作方外游。北道有主人，行李当无忧。

临分祈赠言，意重嗟难酬。日暮多碧云，令人思惠休。
离山阳阻风少憩归思浩然
金君卿（宋代）

雨寒风横暂停桡，楚望亭南十里遥。
舟刺水村衔燕尾，桥横烟市隐虹腰。
归程不待春潮涨，孤愤难凭斗酒销。
幸有同途江外客，不吟何以慰无聊。
今日良宴会
程公许（宋代）

良辰不可久，飞幰会华馆。
雕俎陈前，羽觞劝引满。
危柱瑟难和，陈轸琴失近。
含思以亮激，响入凌霄汉。
四坐听我歌，歌罢倚长欢。
勿遣歌声悲，悲多听者惨。
振辔腾康庄，及此岁未晏。
夜雨
陆游（宋代）

空阶雨声夜转急，壁疏窗破凄风入。
一灯嫋嫋吹欲灭，老生独风书架立。
取书欲读辄复休，却行出门搔白头，市楼卖酒日千斛，众人皆乐君胡忧？
忽忆故园修竹因作此诗
文同（宋代）

故园修竹绕东溪，占水侵沙一万枝。
我走宦途休未得，此君应是怪归迟。
星岩二十景 其十六 天柱流虹
郭棐（明代）

柱撑天阙出嶙峋，虹跨银河落涧津。粤客独来翘首立，五云高处不胜春。
送曾侍读归省
杨士奇（明代）

都城春如暄，澹荡风光好。雪罢冰亦泮，长空曀如扫。

文澜漾太液，晴霞涌琼岛。顾我同署良，行迈何草草。

高堂念亲癠，夙夜心如捣。岂无一觞酒，为子饯远道。

去乡三十年，昔壮今已老。同邑不同归，临岐增懆懆。
和王有道二首
曹勋（宋代）

泉南幕府峻华迁，不涉铨曹已自贤。
悟物颇闻才半偈，受知顾岂待三篇。
青连山顶行行去，香度莲腮细细传。
郊外高情想夷旷，诗成无惜襞云笺。
沅陵见招赏海棠病不能往辄尔言谢三首
赵蕃（宋代）

四海知名蜀海棠，是邦元与蜀同方。
少陵当日犹无语，而我何人敢漫狂。
木兰花
晏几道（宋代）

初心已恨花期晚。别后相思长在眼。兰衾犹有旧时香，每到梦在珠泪满。

多应不信人肠断。几夜夜寒谁共暖。欲将恩爱结来生，只恐来生缘又短。
半开梅
李龙高（宋代）

雪弄新晴月带霜，风窗暗送几分香。
翠禽飞过偷相语，不是徐妃也半妆。
高宗郊祀前朝享太庙三十首 其二十三 皇帝出小次用《乾安》。
郊庙朝会歌辞（宋代）

夙戒告备，礼节俯成。妥侑惟乾，氛氲夜澄。有严有翼，列圣灵承。

于穆清閟，肃肃无声。
高宗郊前朝献景灵宫二十一首 其二 升殿用《乾安》。
郊庙朝会歌辞（宋代）

帝既临飨，罄兹精意。对越在天，爰升紫陛。孔容翼翼，保承丕绪。

孝奉天仪，永锡尔类。
和何逢原南山八咏 其六 松峦
何梦桂（宋代）

宰松千尺四时青，松下丰碑马鬣平。满地松花人不扫，东风吹老杜鹃声。
聪明泉
皮日休（唐代）

一勺如琼液，将愚拟望贤。欲知心不变，还似饮贪泉。
赤壁走曹操
林希逸（宋代）

往事思尘迹，周郎走魏曹。长江几争战，万古一英豪。

乱石吹飞雪，蒙冲破巨涛。笑谈成一快，姓字信孤高。

剩拟投鞭渡，谁知捲甲逃。江山如昔日，北望首空搔。
送裕师骨
苏泂（宋代）

去年石上君携我，今日溪边我送君。
世事尽从朝晚过，人情难必死生分。
清轩
杨杰（宋代）

清轩直下压秦淮，淮是秦皇厌胜开。千古兴亡无问处，好风惟共月明来。
上元翫灯二首
白玉蟾（宋代）

碧玉融成万里天，满城罗绮竞春妍。
柳梢挂月黄昏后，夜市张灯白昼然。
洞庭湖登君山醉歌用杜公寄韩谏议注一首韵
潘曾沂（清代）

潘子六月游岳阳，欲觅君山老木床。三生注定一宿觉，假寐悯木萝蔓荒。

君山返照入我镜，腾踔白猿飞剑霜。溺泥老象叱不起，欲以铁钩钩凤凰。

云中之人坐衡岳，吹竹发声满潇湘。安得玉子白玉浆，灌而注之元膺旁。

蓬头狡狯戏幽阙，赤松愿弃孺子良。老龙下天摇尾乞，孙公见之神内伤。

与以刀圭六七服，中有君山仙酒香。化尽老辣姜桂性，独食太和主寿昌。

酒香路滑石凿凿，潘子坐守三鼓堂。
答樗翁见怀次韵
郑善夫（明代）

上日南湖春草馀，飞椷报我茂陵居。秪益停云承笑语，还闻抱朴入空虚。

苦遭疟鬼时相泥，愁见鸥群晚自如。世短途难身独远，京华新订绝交书。
自题小像集唐十二首 其一
瞿士雅（清代）

身世蹉跎楚水头，高心休拟凤池游。

我今飘荡还如此，画向丹池也合羞。

何处更能分道路，无人一为棹扁舟。

犹应更有前途在，乘兴閒看万里流。
寒食清明十首
刘克庄（宋代）

杨柳堤边立，荼醾架下行。
不知一遗老，更看几清明。
次韵和少述雪中见寄
沈遘（宋代）

坐看和气变农愁，三白前占岁大收。未及劝耕巡属县，不妨酾大望高楼。

剡中人远空相忆，韩子诗成枉见投。正欲与君论出处，扁舟何日肯东浮。
闻龟儿咏诗
白居易（唐代）

怜渠已解咏诗章，摇膝支颐学二郎。

莫学二郎吟太苦，才年四十鬓如霜。
高士咏。严子陵
吴筠（唐代）

汉皇敦故友，物色访严生。三聘迨深泽，一来遇帝庭。

紫宸同御寝，玄象验客星。禄位终不屈，云山乐躬耕。
贺孙知从改章服
唐仲友（宋代）

蚤岁蹉蛇晚节全，举觞犹自吸长川。
紫泥优渥逢熙事，朱绂荣华慰暮年。
强效琼杯哦庆语，欲将铁杖寿真仙。
明堂尚有蒲轮召，未许终闲野水船。
三用出郊韵三首
吴潜（宋代）

高桥第一战功收，从此江沱岁月悠。
顾我壮怀成槁木，令人老泪落荒洲。
西风何处鸡豚社，东里此时鱼蟹秋。
一笑回头便今古，赏心乐事可重不。
读吴汉槎秋笳集有作 其四
屈大均（明代）

南望是辽东，穹庐接混同。雕翎铺屋白，马乳点茶红。

夜夜哀笳里，年年大帐中。诗篇传种落，尽道汉儿工。
送芝上人游庐山
苏轼（宋代）

二年阅三州，我老不自惜。
团团如磨牛，步步踏陈迹。
岂知世外人，长与鱼鸟逸。
老芝如云月，炯炯时一出。
比年三见之，常若有所适。
逝将走庐阜，计阔道愈密。
吾生如寄耳，出处谁能必。
江南千万峰，何处访子室。
奉和御制闻早蝉
徐铉（宋代）

绿树阴阴惬豫游，早蝉清韵远还收。
唤回昼梦和宫漏，引起微还助麦秋。
禁柳烟中飞乍觉，御沟声里听偏幽。
群生遂性宸章悦，从此人间不识愁。
次韵和钱穆甫答签判殿丞临安道中作
苏颂（宋代）

吴越开基旧土疆，鉴山仍是种瓜乡。
七朝赐履加尊宠，五世苴茅奉宪章。
里社依然题昼锦，昆云不绝佩鞶囊。
人怀馀德能封殖，犹有当时似盖桑。
腊日谢宴赏闻边臣奏捷屡至
欧大任（明代）

忆昨赐沾门下省，元听舜日旧箫韶。渔阳突骑犹精锐，河北将军尽入朝。

玉几由来天北极，总戎皆插侍中貂。腐儒岁晚谬通籍，翠管银罂下九霄。
登应天塔
刘学箕（宋代）

云级涌青冥，金鳌载宝轮。
地高心自逸，天近足无尘。
图画千峰晚，楼台万井春。
三生许元度，曾此证前身。
王母祝语·萱草花诗
王义山（宋代）

当年树背入诗章，绿叶丹花有晖光。
为道宜男仍永世，福齐太姒炽而昌。
犹记夏侯曾与赋，灼灼朱华凝瑞露。
紫微右极是慈闱，岁岁丹霞天近处。
次韵王适留别
苏辙（宋代）

远谪劳君两度行，复将文字试平衡。
干时岂为斗升禄，闻道应忘宠辱惊。
未了新书谁与读，重留佳句不胜情。
决科事毕知君喜，俗学消磨意自清。
和赵相公登鹳雀楼（楼在河中府，前瞻中条，下瞰大河）
殷尧藩（唐代）

危楼高架泬寥天，上相闲登立彩旃。树色到京三百里，

河流归汉几千年。晴峰耸日当周道，秋谷垂花满舜田。

云路何人见高志，最看西面赤阑前。
题长安酒肆壁三绝句
钟离权（两汉）

坐卧常携酒一壶，不教双眼识皇都。

乾坤许大无名姓，疏散人中一丈夫。

得道高僧不易逢，几时归去愿相从。

自言住处连沧海，别是蓬莱第一峰。

莫厌追欢笑语频，寻思离乱好伤神。

闲来屈指从头数，得见清平有几人。
安溪劝农诗·劝耕荒田
陈宓（宋代）

七闽寸土直钱多，况是泉山价倍高。
怪尔小民无别业，如何荒亩长蓬蒿。
歌风台
杨廉（唐代）

被酒径泽隆准公，巨蛇溅血污剑锋。鬼媪啾啾夜深哭，红旗昼满山之东。

入关坚守牧羝约，亲与降王除面缚。以宽易暴法三章，告谕秦民皆喜跃。

董公遮道天遣来，发丧义帝师衔哀。尝闻伯者假仁义，汉伯一著先胚胎。

范增趣舞谋自拙，玉斗何辜碎如雪。伤残所过无一言，惟对君王数持玦。

一仁一暴胜负分，况有豪杰纷如云。义旗东向无不捷，蹙项直至乌江濆。

归来丰沛乘黄屋，醉后高歌仍击筑。千秋游子思故乡，特令此邑为汤沐。

我来访台正落晖，两碑对立高墙围。台边古井不可问，千年事往人民非。

炎汉开基未为窄，泗上荒台仅寻尺。兴亡百战无代无，登高一啸秋空碧。
古风次韵答初和甫二首
黄庭坚（宋代）

君吟春风花草香，我爱春夜璧月凉。
美人美人隔湘水，其雨其雨怨朝阳。
兰荃盈怀报琼玖，冠缨自洁非沧浪。
道人四十心如水，那得梦为胡蝶狂。
次韵张子华七夕
陈著（宋代）

郎自牵牛女自梭，驾言一岁一相过。
不应妄念忘机杼，如此风波亦渡河。
题韩允传所藏钱舜举山居图 其四
郑真（明代）

飘然湖海逐浮沤，风雨淮山两度秋。野色微茫舟似叶，令人归兴眇瀛洲。
挽袁简斋四首 其四
姚鼐（清代）

半世秦淮作水嬉，沙棠舟送玉箫迟。锦镫耽宴韩熙载，红粉惊狂杜牧之。

点缀江山成绮丽，风流冠盖竞攀追。烟花六代销沈后，又到随园感旧时。
春山看红梅
韩淲（宋代）

年年常得醉君家，今日红梅正著花。点注初非桃有艳，横斜宁与李争华。

依然竹外并林下，况复山颠与水涯。步绕孤根香更在，高怀无惜共流霞。
游员常寺 其五
张岳（明代）

偶尔寻幽去，藤萝小径通。野花深烂漫，涧水细玲珑。

不作悲秋赋，还横短笛风。云根有仙诀，安得命飞鸿。
春雨
喻良能（宋代）

晚风吹雨过西畴，恻恻轻寒似早秋。
燕乳鸠鸣春又老，可堪芳草唤人愁。
自庐山回过富池隔江遥祷甘公祠求便风至黄沥
张耒（宋代）

江边古祠吴甘公，往来祭祷严且恭。
我离匡山已经宿，舟挽不进篙工慵。
沙边朝服遥致祷，浇酒未竟天回风。
一帆百里至还作，不徐不疾来雍容。
我生久已甘困滞，神亦何事特哀穷。
但疑神理与人异，意诚词直无不通。
林皇夜泊若平地，疑有鬼物驱蛟龙。
天明旗脚向北指，舟子笑语开船蓬。
百字令 寄梅臣
吴重憙（清代）

残年都去，听声声爆竹，催将春至。风雪家山千里外，难寄长相思字。

司命无情，金尊尽倒，不共愁人醉。故人何处，天涯应念留滞。

记得荔馆寻秋，沧浪坐雨，转眼成前事。风雨满城重九日，造榜凄凉天气。

秋叶无声，春花有影，已分同飘坠。红笺涂遍，回肠九折难寄。
龙眠居士画十六大阿罗汉赞 其九
李纲（宋代）

龙鱼秘怪，各有佛性。散花投经，出没游泳。具大悲心，平等施之。

往因妙力，人天之资。
吴园杂咏十九首 其八 思贤亭
彭汝砺（宋代）

大风无邪声，积雪不改色。根方为龙去，实拟待凤食。

一日有不见，恍如岁三易。
洞真观
赵抃（宋代）

木老岩坰冷，泉飞月殿寒。栖真无一事，清啸倚栏干。
和王宪长入海幢原韵 其一
释今无（明代）

弄云过野寺，遣兴放轻舟。坐此林间影，全窥水上沤。

身疑苏玉局，字即晋风流。万古龙蛇势，时时舞石头。
题兰陵王碑阴
贺铸（宋代）

齐室生武贤，兰陵乃颇牧。
析瓜飨虎士，餍饫比粱肉。
金墉免胄战，破阵何神速。
乐府有遗声，当歌凯旋曲。
盘宗既不寿，霸祚宜尔促。
十代六百年，人间换陵谷。
荒途接幽垅，谁复禁樵牧。
窆石半欹摧，钩锄断鳌足。
苍苔蚀瑑刻，仰睇眩尘目。
操翰无愧辞，千言不为辱。
流湍啮马鬣，客土日危蹙。
霪潦并年间，弥漫即川陆。
昔多万两送，今无一抔筑。
人生妄区别，共尽同草木。
何待雍门弹，令君泪盈匊。
朱元晦过访
盛璲（宋代）

梅花树下三间屋，挂壁枯桐尽日闲。
有客过门弹一曲，断云残雪满空山。
西江月
仇远（元代）

楚塞残星几点，关山明月三年。长亭犹有竹如椽，可惜中郎不见。

折柳新愁未歇，落梅旧梦谁圆。何人吹向内门前。一片鹧鸪清怨。
与同舍郎观潮分韵得还字一字江字三首一字江字为坐客作 其二
周紫芝（宋代）

烈风惊洪涛，浩荡吹海立。迅雷忽翻空，掩耳嗟不及。

汉兵百万忽，已夺秦关入。击石惊倒流，势若三峡急。

沧波忽喧豗，众目俱骇慄。人言海潮来，昔为子胥屈。

谁当语冯夷，四海今已一。王春会涂山，白玉执万笏。

江河及乔岳，祠祀已咸秩。海神会当知，万岁拱帝室。
偈颂一百二十三首 其五十五
释崇岳（宋代）

行亦禅，坐亦禅，语默动静体安然。匝地普天收不得，都来不直半分钱。
召诸弟博饮
刘敞（宋代）

今日寒颇甚，淮南似京土。江风既落木，山雪亦带雨。

幽居自无既，病卧亦寡侣。壮心顾牢落，出门孔多阻。

古人戏枭卢，志气本尚武。胜来在快意，百万不足数。

恨无酒如渑，杯盂空屡举。开颜强隐几，岂必叹贫窭。
偈颂七十六首
释师范（宋代）

逾月走红尘，生涯随处新。
逢人陪笑面，接物强精神。
侥幸遇明主，帡幪感重臣。
归来何以报，只此谢尧仁。
同君俞、季永步至普济寺，晚泛西湖以归，得
杨万里（宋代）

烟艇横斜柳港湾，云山出没柳行间。
登山得似游湖好，却是湖心看尽山。
十六夜孤山看月歌四首
王稚登（明代）

江上浮岚半有无，轻烟淡荡月模糊。
彭郎隔水休相唤，别是人间一小姑。
送客往荆州
杨凭（唐代）

巴丘过日又登城，云水湘东一日平。

若爱春秋繁露学，正逢元凯镇南荆。
四和
项安世（宋代）

一州如许斗大，四海望公则深。
事业本无奇巧，圣贤只有虚心。
丁丑岁与德载相别辛巳复会于颍相视而叹仍蒙
张耒（宋代）

重入修门一见春，衰容仍是卧漳滨。
归来未解累囚服，挥去真同下坂轮。
痛饮久无连夜醉，白头何啻二毛新。
□□□□□□□，□□□□□□□。
感二鸟
梅尧臣（宋代）

雄雌双好鸟，托栖空树中。
有蛇出傍穴，喷毒气如虹。
半夜此惊飞，瞥目随西东。
有喙不能达，啼云复啸风。
回翔隔岁月，老木高童童。
眼生众禽噪，虽近未由通。
昨朝烟雨晦，并翼向幽丛。
鹰鸇尚横集，扬扬意无穷。
听雨亭
释慧空（宋代）

我行台雁之中途，一年两憩安公庐。
不知昔人去此远，但见水石清而虚。
向来破读有则语，悬水潇潇日夜举。
道人似欲暗投明，故立此亭名听雨。
客如镜清老更痴，入流截流谁得知。
愿公竹扉且常启，我或发兴来无时。
丘景运生孙叔南生子戏赠以诗二首
陈藻（宋代）

两人乡曲是同年，行坐相推日月先。
莫道丘公孙是女，林郎初画洗儿钱。
奉和太子纳妃太平公主出降
刘祎之（唐代）

梦梓光青陛，秾桃蔼紫宫。德优宸念远，礼备国姻崇。

万户声明发，三条骑吹通。香轮送重景，彩旆引仙虹。
登望谼亭
苏轼（宋代）

河涨西来失旧谼，孤城浑在水光中。
忽然归壑无寻处，千里禾麻一半空。
菩萨蛮（别刘朔斋后寄词，时朔斋抵峡山拾遗词至）
李公昴（宋代）

云山叠叠双眸短。梦魂夜趁行人远。千里共襟期。吟风饮月时。

碧溪穿翠峡。雪意蓬萧飒。安得翅飞来。冲寒同访梅。
梨洲寺
戴表元（宋代）

不知何处起钟声，云作楼台雾作城。
洲上稻肥初起墢，山中梨作旧传名。
林疏野地惟多石，气湿炎天亦少晴。
东畔有潭闻险绝，岩前时现老龙精。
凤来朝 春日书怀旧作
叶小鸾（明代）

小院闲无事。步花阴、嫩苔雨渍。弄明光、几叠琴弦腻。曲槛畔、情弄似。

静对圣贤书史。一炉香、尽消梦思。翠幕外、东风起。不觉又、欲瞑矣。
鹧鸪天（西湖）
林淳（宋代）

天近祅知雨露浓。湖山无日不春风。闲花野草皆掀舞，曾在君王愿盼中。

时易得，会难逢。朝为逆旅暮三公。蛟龙得雨飞无便，鸡犬腾云夙有功。
正月二十四夜，朱师古少卿招饮小楼看灯二首
杨万里（宋代）

南北高峰醒醉眸，市喧都寂似岩幽。
君言去岁西湖雨，城外荷声到此楼。
和文潜二首
晁补之（宋代）

索米强知当世策，种芝欲访隐人书。
未应只有邻邦约，投老相看事事如。
次洪成季韵 其一
吕颐浩（唐代）

壮岁勤劳不自量，退居栽植复何忙。静思身外功名误，老觉闲中气味长。

雨后群山千叠翠，春回幽圃百花香。农人不识归休客，载酒相邀入醉乡。
记梦
舒岳祥（宋代）

梅花清入梦，诗骨定非常。
半树原遮藓，无风也自香。
篮舆冲暮雪，茅舍带晨霜。
傍竹依松处，无心肯向阳。
梅泉书索近诗为赋一律
陈曾寿（清代）

心与莲同苦，身犹鸟各囚。至难无死所，直作有生羞。

意尽吟俱废，悲深句莫酬。剩馀挂名字，一集为苍虬。
题诚斋像二首
刘克庄（宋代）

平园左相亚传，澹庵资政端明。
老先生活八十，中秘书了一生。
诸子将筑室以画图相示三首
苏辙（宋代）

积因得果通三世，临老长闲自一时。
久尔观心终未悟，偶然见一了无疑。
南迁北返吾何病，片瓦尺椽天与期。
自断此生今已矣，世间何物更如斯。
纸账
缪鉴（元代）

龟纹薄薄胜纨纱，不用锁金学党家。
却似矮篷晴载雪，白云横幅乱梅花。
颂古四十五首
释如珙（宋代）

受惠当思报，将他一饼回。
出家缘法到，当下得心灰。
经孟浩然鹿门旧居二首
贯休（唐代）

孟子终焉处，游人得得过。dz深黄狖小，地暖白云多。

孔圣嗟大谬，玄宗争奈何。空馀岘山色，千古共嵯峨。

花落谷莺啼，精灵安在哉。青山不可问，永日独裴回。

冢穴应藏虎，荒碑只见苔。伊余亦惆怅，昨日郢城回。
题九霄深红菊
朱浙（明代）

几朵深红篱畔栽，幽香刚对一尊开。江村秋色凉如水，五柳先生归去来。
小泊桥南书院
韩淲（宋代）

欲浮一舸过东吴，小泊桥南兴有馀。尽道久悬高士榻，岂知重有故人车。

诗家情味从来别，书院言谈分外舒。莲实藕花秋露滴，坐多题句转清虚。
醉中作
陆游（宋代）

舴艋为家云作友，流年尽付樽中酒。
清啸穿林鸾凤吟，草书落纸龙蛇走。
人间无复王景略，千载风云常寂寞。
安得熊罴十万师，蹴踏幽并洗河洛？
咏妓
缪鉴（元代）

花木最无情，春风一番好。
人怜新态度，一岁一回老。
十四弦
许及之（宋代）

马上征人湿拥毡，犹将愁思曲中传。向来有句真成谶，小雨斜风十四弦。
养竹诗
华镇（宋代）

莫笑青青一两茎，春来次第满林生。露凝节目犹含粉，风过枝梢已有声。

拂拭且看霜雪干，剪裁当见凤凰鸣。繁枝去尽生微径，几为清阴特地行。
回文体二首
胡仲弓（宋代）

湾前过渡小舟虚，好景妆成天画图。
山列翠屏开户牖，麦翻黄浪滚田圩。
閒鸥乐处晴波细，暮鸟归边残日晡。
攀柳共人人恨别，绵绵落絮有情无。
松风
陆游（宋代）

半岭松风破睡时，起看山月倚筇枝；纵横满地髯龙影，尽是当年手自移。
病中春日即事寄主人尚书二首
徐夤（唐代）

身比秋荷觉渐枯，致君经国堕前图。层冰照日犹能暖，

病骨逢春却未苏。镜里白须撏又长，枝头黄鸟静还呼。

庾楼恩化通神圣，何计能教掷得卢。

风拍衰肌久未蠲，破窗频见月团圆。更无旧日同人问，

只有多情太守怜。腊内送将三折股，岁阴分与五铢钱。

玄穹若假年龄在，愿捧铜盘为国贤。
过城南田舍
钱宰（明代）

鸡鸣大星没，揽衣出衡宇。
开门走狗先，巷白行人语。
零露濯冲襟，残月澹幽墅。
泠然旦气清，逍遥散尘绪。
人生天壤间，俯仰成今古。
且复耕我田，商歌更何补。
遣兴十首 其四
员兴宗（宋代）

文到黄初扫地无，我辈乃欲窥唐虞。崇崇笔冢遽如许，劫劫饥坑有是夫。
生查子
蔡伸（宋代）

几番花信风，数点笼丝雨。并辔踏香尘，选胜东郊路。

韶华转首空，谁解留春住。幸到绿尊前，且作莺花主。
绿绮琴歌
屈大均（明代）

罗浮四月春泉决，流出千溪万溪雪。丰湖浩渺连空天，鸳鸯鸂鶒纷明灭。

主人汉代执金吾，归筑楼台半在湖。桂棹湖南邀宋玉，银筝湖北奏罗敷。

顾谓双鬟陈绿绮，一时宾客皆倾耳。言是中书邝子琴，珠徽如月寒光起。

梅花千片断龙鳞，沉香一节烧鸾尾。制自唐朝武德年，隐隐金书御玺连。

毅皇亲向宫中选，赐与刘卿世世传。中书乃自刘家得，似捧乌号泪沾臆。

珍重君王手泽馀，大弦小弦日拂拭。时飞纤指理南风，彷佛重华见颜色。

自从朔骑围三城，中书奉使归筹兵。日与元戎亲矢石，时将彩笔作戈旌。

双阙恨屯回纥马，六龙愁在亚夫营。城陷中书义不辱，抱琴西向苍梧哭。

稽康既绝太平引，伯喈亦断清溪曲。一缕肠萦寡女丝，三年血变钟山玉。

可怜此琴遂流落，龙唇凤嗉归沙漠。蔡女胡笳相惨凄，王昭琵琶共萧索。

叹君高义赎兹琴，黄金如山难比心。我友忠魂今有托，先朝法物不同沉。

我昔山东见翔凤，念是威皇手所弄。复从太尝见赐琴，一朝开元旧供奉。

背有崇祯玉玺留，五声亡角悲民流。太尝为我一挥手，呼天抢地愁复愁。

君是当年侍从者，出入尝陪八骏马。十三官拜羽林郎，二十战酣涿鹿野。

一自龙髯不及攀，丰湖一曲遂栖閒。乐器不同微子抱，淋铃难见上皇还。

此琴宝惜宜加厚，列朝恩在宫商间。安得翔凤入君手，更召太尝至窗牖。

一奏当令白鹄翔，再弹会见神龙吼。
十六观经颂·池观第五
释遵式（宋代）

五想净土七宝池，池中水有八功德。
宣流念佛法僧名，妙宝莲华千万亿。
用韵约宋宰诸公为寻梅之行
虞俦（宋代）

澹烟寒雨洗轻埃，千树江头探借工。
莫倚风流贪画柳，直须火急去寻梅。
可能卯酒三杯罢，索取冰姿一笑回。
好手河阳教落后，纷纷桃李满舆台。
赠实老
陈造（宋代）

几时风色不飞沙，再遣斋鱼为客挝。
尘里槐安空梦境，眼中优钵忽天花。
玄谭正用蠲忧患，白饭胡宁当旨嘉。
南去路贫同一笑，不忧攫肉有飞鸦。
春夕
宋庠（宋代）

暝色蔽孤斋，空轩向夕开。
花低应露下，月暗觉云来。
烛牖轻蛾聚，风枝倦鸟猜。
无言聊隐几，万境一灵台。
耕读堂诗
项安世（宋代）

朝骛兮吾畴，象舒兮鸦疾。暮讽兮吾帷，风喧兮雨密。

蓑衣兮台冠，雪炬兮萤袟。田丁兮学子，耦歌兮侪习。

米甘兮蔬旨，道腴兮仁实。养送兮无憾，俯仰兮有适。

尧汤兮吾辟，岂吾欺兮伊稷。
依韵戏答胡沙汲
李复（宋代）

去年闻君到漳浦，庭树鹊鸣帘燕舞。
今年闻君入战声，眉间黄气如蒸雾。
风霜往回太行道，空解寄声托飞鸟。
南城百里不著鞭，轻逐归云高缥缈。
知君苦吟尚如旧，他日相逢更惊瘦。
明年射策对明光，曾听人歌{肩月换炎}扅否。
送称上人
贾岛（唐代）

归蜀拟从巫峡过，何时得入旧房禅。

寺中来后谁身化，起塔栽松向野田。
送长卿 其二
邹浩（宋代）

阳朔千山与万山，生绡图写北人看。君今款段穿云去，莫厌崎岖行路难。
和闻杜鹃
虞俦（宋代）

万里归飞怪底迟，岂缘鸟道险而奇。
尚怀旧国初来日，偏恨群芳欲尽时。
回首暮山宁久住，论心残月漫相知。
何人远道长为客，为尔声声劳梦思。
暮春雨中过荷村访舒菊泉夜宿吴仲书山房
陆卿（宋代）

竟造幽人室，春光肯负余。花慵如出沐，柳曳似经梳。

坐久逢梅落，棋深听子疏。松风留好梦，酒醒满床书。
食洞庭橘有感
虞俦（宋代）

洞庭霜橘偶明珠，磊落堆盘照坐隅。
九颂固应原取友，千头宁与李为奴。
佳名自昔南邦贵，丹实由来北地无。
此日满怀三叹息，惸然天地一身孤。
依韵奉和经略司徒侍中寒食后池诗二首
强至（宋代）

放怀吟笑艳阳天，谁似征西相国贤。
春酒丁宁终席满，风花点检几枝全。
柳间莺踏柔条软，池面鱼吹细浪圆。
东阁恨参宾客晚，五湖那暇忆渔船。
次韵和庆善游圆觉寺归四首时仆亦方自径山归 其二
葛胜仲（宋代）

步屧寻幽子，谈玄孰造微。离群虽念独，选胜遂忘归。

世路从争席，年华逼授衣。平生付双琐，手抚送鸿飞。
偈二十七首 其十五
释守净（宋代）

佛祖顶𩕳上，有破天大路。未透生死关，如何敢进步。

不进步，大千没遮护。一句绝言诠，那吒擎铁柱。
经纶行送沈方伯之云南
田登（明代）

仙舟款棹湘江濆，中有真人衍经纶。缕分类比坐机杼，舜裳殷冔周郁文。

彀中叶叶广紏络，桑麻布屦及玄纁。更凭馀绪系诸蛮，坐使毡毳仰圣君。
潇湘逢故人慢 拟王和甫
韩洽（明代）

园亭晴敞，正梁飞旧燕，林唱新蝉。望清景无边，有青峰回合，碧渚相连。

葛衣纱帻，对南薰、一曲虞弦。起无限、乡心别恨，潇湘夜雨朝烟。

曲终也，余韵在，见游鱼浴鹭、出没波间。爱褥草芊绵，更秾柳垂池，翠柏参天。

日长人倦，向北窗、欹枕高眠。愁魂绕、沧浪云梦，片时行尽三千。
广支苏才翁挽词三首
梅尧臣（宋代）

盛世虽多士，唯公与众殊。
高才飞健鹘，逸句吐明珠。
未入周官采，争持楚璞模。
莫悲泉骨朽，青史见贤愚。
自得 其二
李道纯（元代）

一切有为法，般般尽是尘。穷通诸物理，放下此心身。

随处安禅定，趋时乐至真。每将周易髓，警拔世间人。
渑池
强至（宋代）

古邑人烟陕雒间，马蹄车辙许谁閒。
不堪晓雨妨行兴，犹喜秋风慰客颜。
老去稍知筋力倦，年来只益鬓毛斑。
相如屈赵无遗迹，独有空名重泰山。
禅人并化主写真求赞 其二二八
释正觉（宋代）

眼横鼻直，气清骨寒。手眼外应金篦快，身心内照玉壶宽。

机丝交织兮春华蔟蔟，与物齐平兮梦蝶团团。性习林泉，身心信缘。

长虹敛雨，照雪倚天。头头物物随宜说，刹刹尘尘各住禅。

妙触出碍，幻成自然。
点绛唇
史浩（宋代）

千里欢谣，使君美政高三辅。沸天箫鼓。笑拥锋车去。

卧辙攀辕，天拟双旌住。还知否。禁林深处。已辟金闺路。
郊祀纪事十首 其九
周紫芝（宋代）

龙麝香从十里传，绕墙红烛自生烟。纤云不度人声寂，风马云车下九天。
夜行船（雨夜泊吴江，明日过垂虹亭）
毛滂（宋代）

寒满一衾谁共。夜沈沈、醉魂朦松。雨呼烟唤付凄凉，又不成、那些好梦。

明日烟江□暝E755。扁舟系、一行螮蝀。季鹰生事水氵弥漫，过鲈船、再三目送。
和陈莹中了斋自警六绝
杨时（宋代）

盈科日进几时休，到海方能止众流。
只恐达多狂未歇，坐驰还爱镜中头。
日长简仲咸
王禹偁（宋代）

日长何计到黄昏，郡僻官闲昼掩门。
子美集开诗世界，伯阳书见道根源。
风飘北院花千片，月上东楼酒一罇。
不是同年来主郡，此心牢落共谁论。
句
释惠崇（宋代）

晓风飘磬远，暮雪入廊深。
立春
王十朋（宋代）

巫峡逢生日，夔州见立春。行年五十五，羞作戴花人。
贺新郎（丙辰自寿、游景泰小隐作）
李公昴（宋代）

天地中间大。纵遨游、登山临水，散人一个。学易已来秋又六，肯散名缰利锁。得日日、安闲笑过。金马玉堂也曾到，尽不妨、拍手溪头坐。风箬笠，月兰舸。

今朝记是初生我。近小春、黄菊犹葩，早梅将朵。拔宅危巅穷胜践，指点尘寰蚁磨。看涧底、飞泉珠颗。松柏苍苍俱寿相，更千年、雪鹤鸣相和。安期老，举杯贺。
送单君范赴汪西皋馆
陈著（宋代）

溪水沄沄云出山，行边意思自相关。
欲从杖履吾已老，犹喜诗书君未
失题
李廌（宋代）

吟袖衡云满笔端，马蹄霜迹破朝寒。
据鞍何必须横槊，自有新诗似建安。
湖堂
薛昂（宋代）

一段风烟不可关，出门满目是湖山。
昔人华厦今何在，此日渔舟任自閒。
风观斩新霄汉上，龙洲依旧水云间。
又和六首
刘克庄（宋代）

乡县俱叨析爵封，弟兄麾节愧慆悰。
腐红有兆宽枵腹，新渌无端照丑容。
青草池荒休去蝈，黄梅雨歇近分龙。
即今诸老调元手，野叟閒愁浪自浓。
依韵和淮南宪张司封
邵雍（宋代）

庭梧叶半黄，篱菊初受霜。
向晚意不快，把酒西南望。
望君不见君，但见鸿南翔。
正欲思寄书，自成书数行。
和刘后村梅花百咏
方蒙仲（宋代）

纯是沉檀和乳麝，许多珠瓅间金块。
素娥亲捣摊成片，玉帝闲游撒下来。
水调歌头 拟游茅山，赠心远提点。
白朴（元代）

三峰足云气，万壑散秋声。茅君曾此成道，山兴地俱灵。遥望苍曾紫桧，疑是烟幢雾盖，冉冉下青冥。鸾鹤故山梦，香火几时情。洞天开，丹灶冷，有遗经。华阳自古招隐，飞炼得长生。惭愧山中宰相，便许纶巾鹤氅，相对听吹笙。何处沧浪水，吾亦濯尘缨。
和何山总老一击轩二首 其一
刘一止（宋代）

扫洒闲庭无个事，林间一击是何声。自从当日知音后，本地风光见太平。
巩使君一新社稷坛宇次汪倅韵
虞俦（宋代）

岿然坛宇俯清流，须信规摹跨别州。
端为苴茅崇屏翰，要知束楚贵绸缪。
治聋有酒烦分馈，宰肉何人叹滞留。
天欲吾公安社稷，未宜小试羡三休。
洋州三十景 其二十四 竹坞
鲜于侁（宋代）

幽溪入疏篁，翠色连远坞。清夜天风来，不隔鸾凤语。
对白发自感寄扬州
宋祁（宋代）

四十还添四，颠华镊更新。
应从多病日，遂作始衰人。
毁积方销骨，经穷先腐脣。
竟谁怜种种，由此到谆谆。
轩冕间关路，风波蹭蹬身。
兄今又过二，何术耐萧辰。
次姚宪佥原礼韵简明上人古镜六首 其三
陶宗仪（明代）

九山多胜槩，此地一丛林。石路循清涧，茅堂枕碧岑。

野狐来听法，游衲问安心。虎树高千尺，师宁不嗣音。
瑞鹤仙
希叟（宋代）

燕堂秋未老。正木犀香散，芙蓉红小。门阑瑞烟绕。望银河月暗，寿星偏照。碧霞道要。有真人、亲传最妙。况桃源旧约，重寻鬓发，胜如年少。

缥缈。六铢衣降，九转丹成，五云齐到。十洲三岛。神仙路，终须到。对芝兰玉树，宝杯交劝，何惜玉山醉倒。看乘鸾跨鹤，归来洞天未晓。
送凌应兰玉传诗序
方回（元代）

壬戌同先祖，登名四十年。
吾衰逃世网，子学绍家传。
好作声名计，姑随仕宦缘。
王奇有故事，即见旅朝贤。
谢福建提举应仲实送新茶
杨万里（宋代）

词林应玚绣衣新，天上茶仙月外身。解赠万钉苍玉胯，分尝一外建溪春。

三杯大道醺然后，七椀清风爽入神。闻道闽山官况好，何时乞得两朱轮。
虎跑泉
舒坦（宋代）

一啸风从空谷生，直教平地作沧溟。
灵山不与江心比，谁会茶仙补水经。
小楼中望所期客
庞尚鹏（明代）

旧有文园约，俄惊白露秋。扫门开竹径，闻雁倚江楼。

天地年华改，林塘树色幽。晚风潮欲长，新月待移舟。
调笑集句 其一
佚名（宋代）

千里。楚江水。明月楼高愁独倚。井梧宫殿生秋意。

望断巫山十二。雪肌花貌参差是。朱阁五云仙子。
招湖上兄弟
齐己（唐代）

去岁得君消息在，两凭人信过重湖。忍贪风月当年少，

不寄音重慰老夫。药鼎近闻传秘诀，诗门曾说拥寒炉。

汉江江路西来便，好傍扁舟访我无。
杨待制挽词
楼钥（宋代）

蜀用东南彦，皇家属意深。
贰卿频报政，上相最知心。
泛宅俱杭苇，同朝拟断金。
庙廊期引类，疾病两侵寻。
题徐居士遁庵
陈造（宋代）

世网谁所张，西弥天宇大。
万情本一机，矻矻同此在。
徐君经世心，心乃超世外。
趣静缘有动，无显奚用晦。
姑为辟俗去，示世无吾待。
结庵定其迁，初不惮不一。
容膝得胜处，外物了纤芥。
有山自烟云，有水可灌溉。
百丈峙翠屏，千寻拖碧带。
床头三圣书，会意谢分挂。
天山和要旨，肥遁元非内。
此名扁此室，吾诗傥容配。
宫词 其八十二
花蕊夫人徐氏（唐代）

平头船子小龙床，多少神仙立御旁。旋刺篙竿令过岸，满池春水蘸红妆。
汉宫春　过骊山山下有华清池温水数泓
韩邦奇（明代）

绣岭温泓，自艳妃浴后，池水难澄。至今千年粉臭，百里脂腥。

想当时，带得洗儿汤，倾入华清。秦下客、往回过此，风来掩鼻趋行。

辱没山灵。并天炉腾。碧地灶烧红，不如浐河飘雪，灞水逆冰。

却教人、到与马嵬泥，一样看成。君听取、渔阳鼙鼓，方知哲妇倾城。
偈颂十四首 其一
释宗杲（宋代）

普提宿将坐重围，劫外时闻木马嘶。寸刃不施魔胆碎，望风先已竖降旗。
读刘丈元畸四传戏题二首 其一
周孚（宋代）

使长河作酥酪，真赤手揽象犀。斯文谁解捉搦，此老大能滑稽。
题泖塔时主僧贤如愚不在
王逢（元代）

何年窣堵耸奇观，势若蛟龙上纠盘。秦县赭衣沦鬼国，梵家宝藏压惊湍。

野瞻雨黑重灯夜，天卧空青一镜寒。欲买扁舟占渔户，老缘无力候衡官。
磐石
柳开（宋代）

古寺耸山椒，公堂去不遥。
寻僧忘俗虑，盘道出尘嚣。
疏箔卷烟雾，明时望泬漻。
渔翁江上立，指我在云霄。
庆春泽 庚寅元宵，春词索和璞斋
邓瑜（清代）

律转天心，阳回地气，雨馀刚好新晴。佳节从头，难逢元夜同更。

新年冷淡梅花雪，记联吟、绿意红情。喜今朝，春满江东，月满中庭。

故乡重到怀今昔，叹当初鬓角，点了星星。嘉淑虚传，奈伊盐米光阴。

也知花市灯如昼，爱清幽、自掩疏棂。笑通宵、远近人家，爆竹声声。
雁南飞
戴表元（宋代）

雁南飞，飞且鸣。
我不爱尔绝汉排云之健翼，爱尔秋来意气各有适，
江湖万里同风声，风声万里秋萧索，
山乡田荒水乡薄。不应专为稻梁来，
得饱自住今亦乐。群飞潦唳奈尔何，
青天茫茫无网罗。谁知世有苦心者，
夜半闻声悲转多。雁南飞，
劝尔飞时莫近征妇舍，手触边衣添泪下。
更莫飞近贫士屋，弦绝樽空怨凄独。
雁南飞，飞且止，
世事惊人例如此。我昔扁舟五湖水，
年年见尔秋风裹。如今未断少年情，
一度雁来心一惊。今年雁来明年去，
明年去去江南路。欲将书寄去边人，
明年认作书回处。
偶吟
于成龙（清代）

石崇豪贵范丹贫，生后生前定有因。
传语世间名利客，不如安命是高人。
甄夫人杨贵妃
方一夔（宋代）

少台赐妲怜玄发，马驿诛褒死曲眉。自古文章多触罪，我当并按北征诗。
巫山图
释德洪（宋代）

谁开幅纸如方镜，照见巫山十二鬟。若信朝云是呵雾，许愁那复置眉间。
送李太常早阳兼西涯邃庵三首 其二
梁储（明代）

太常庭院好花枝，百十年来景未衰。君是旧时种花手，定添奇品绕东篱。
次吴文之韵
丘葵（宋代）

江湖漫浪两狂生，别后相思月一庭。
期子未来灯是伴，逐贫不去笔无灵。
诗书东阁头空白，势利迷人眼孰青。
安得世无黄口辈，遍游天下作晴蜓。
汎城南莲湖
耶律铸（宋代）

管弦声破水云幽，浪里香风过画楼。相与兼花折荷叶，乱遮斜日上兰舟。
满庭芳 赠朱官人张书表
马钰（金朝）

诸公听我，自有神京。垆中亦有蓬瀛。五色霞光上下，来往飞升。蓬得水云活计，更无劳、足力游行。固性命，便般般打过，有甚闲争。好事先人后己，守清虚，营养一点灵明。应物真常自在，动止安宁。一朝功成行满，去朝元、云步身轻。真了了，似重阳师父，无灭无生。
九日同修能凤仪游九峰寺 其二
沈守正（明代）

九峰未可当崔嵬，客里权浇浊酒杯。桂似松高香澹澹，塔如翁醉影颓颓。

昔年此地曾红饮，今日三人藉碧苔。才历中秋又重九，满林黄缝首重回。
三斗葱
洪亮吉（清代）

宁食三斗艾，不见屈突盖；宁食三斗葱，不见屈突通。

屈突通，生勋第一死谥忠，只惜面缚来河东。
小雨钓归
陆游（宋代）

雨点鸣丛苇，云头冒远山。
儿曹出篱望，老子榜舟还。
润入园畦里，凉生窗户间。
秋阳方可畏，徙倚一开颜。
柳梢青（寿词）
崔敦礼（宋代）

惊世文章，门户照人，外家衣钵。多谢温存，相期宅相，此恩难说。

多朝祝寿樽前，共拜舞、诸孙下列。但愿从多，一年强似，一年时节。
送张端袤赴潘葑
刘宰（宋代）

汲取人间第二泉，酿成天上酌神仙。
渠侬得此良佳矣，我辈为之或未然。
职守近来成漫浪，湖山佳处且回旋。
向阳花木逢春易，会取声名动日边。
地肺山春日
温庭筠（唐代）

冉冉花明岸，涓涓水绕山。几时抛俗事，来共白云闲。
杂感六首 其四
陆游（宋代）

上峡闻竹枝，入秦闻乌乌。奏曲未及终，涕泪凄已濡。

还山风月夕，菱唱起镜湖。虽无远游感，白首亦穷途。
杂诗
陈起书（清代）

短筇不自立，人立反扶筇。心速行乃迟，智多力不从。

茫茫大块间，为类万不同。鹿寿一千年，蟪蛄不知冬。

松柏参青云，黄杨厄闰中。阳和既有私，天心非至公。

我才岂无用，安心守固穷。
重过文上人院
李涉（唐代）

南随越鸟北燕鸿，松月三年别远公。

无限心中不平事，一宵清话又成空。
并宁夏季文以酒
王洋（宋代）

溪涨蒲萄新拨醅，兴添野水入金杯。
华严居士贪幽定，一线春丝唤起床。
夜至碧山草堂得开字
叶春及（明代）

秉烛到池台，清尊夜复开。坐惊孟公至，城抱碧山来。

密树摇灯影，繁花艳酒杯。主人投辖意，吾己席莓苔。
乐府杂曲。鼓吹曲辞。将进酒
元稹（唐代）

将进酒，将进酒，酒中有毒鸩主父，言之主父伤主母。

母为妾地父妾天，仰天俯地不忍言。佯为僵踣主父前，

主父不知加妾鞭。旁人知妾为主说，主将泪洗鞭头血。

推摧主母牵下堂，扶妾遣升堂上床。将进酒，

酒中无毒令主寿，愿主回思归主母，遣妾如此事主父。

妾为此事人偶知，自惭不密方自悲。主今颠倒安置妾，

贪天僭地谁不为。
张丞见和次韵答之
陈造（宋代）

男儿鼎珍食，富贵倚稽古。
不然东山车，稳载十眉女。
可怜强项令，俗尘塞肠腑。
端如溧阳尉，老诉食荠苦。
午坐
陆游（宋代）

茶杯凝细孔，香岫起微云。
树影窗间见，禽声屋角闻。
流年易抛掷，旧学失锄耘。
师友今零落，何人为运斤？
拟寒山寺 其三
释怀深（宋代）

寒山三百编，言淡而有味。论心无隐情，警世多逆耳。

下士闻之嗔，上土读之喜。翻笑老闾丘，对面如千里。
为胡元瑞题绿萝馆二十咏 其八 胆瓶
王世贞（明代）

小小一军持，时露春消息。掷去色即空，插来空即色。
宫词 其二十一
花蕊夫人徐氏（唐代）

殿前宫女总纤腰，初学乘骑怯又娇。上得马来才欲走，几回抛鞚抱鞍桥。
偈颂十五首
释法薰（宋代）

赵老应机，如风吹水。
第一座香烟起，驴年梦见汗臭气。
送陆兵部赴漕湖南
胡宿（宋代）

甘泉司计署名高，出拜行台帝綍褒。使节远笼三壤赋，官仪清坐七兵曹。

时平汉斧宣威力，岁稔湘帆缮贡劳。秋晚洞庭山水秀，定知怀古费宫毫。
六六轩
李弥逊（宋代）

秋雨已分千壑间，午天初放一轩晴。
拨开三十六峰翠，为洗老人双眼明。
重病吟
邵雍（宋代）

安乐五十年，一旦感重疾。
仍在盛夏中，伏枕几百日。
砭灸与药饵，百疗效无一。
以命听於天，於心何所失。
颂古三十二首
释明辩（宋代）

脱略情尘老睦州，虎头虎尾一时收。
芳草渡头韩干马，绿杨堤畔戴嵩牛。
采莲曲
郑愔（唐代）

锦dh沙棠舰，罗带石榴裙。绿潭采荷芰，清江日稍曛。

鱼鸟争唼喋，花叶相芬氲。不觉芳洲暮，菱歌处处闻。
赠蜀中李道士
释崇岳（宋代）

透出重关一瘦筇，湖湘江折绝行踪。
自从得个安心法，禅道先儒只此宗。
送按察王佥事除行台察院
王义山（宋代）

漠漠天高不可呼，斯民何处诉无辜。
从来鹰隼肯敺雀，除却豺狼安问狐。
霹雳一声碎奸胆，风霜八路击贪夫。
得公数辈遍天下，民命从今盍少苏。
己酉岁十一月二十六日避寇至龙潭院十二月十五日作五首 其四
洪炎（宋代）

杀气缠中土，妖徵出泰阶。架桥凌禹穴，投策暗秦淮。

匪兕歌何苦，非熊愿亦乖。申胥虽有泪，无地寄余怀。
逍遥咏 其七
赵炅（宋代）

物情通万象，达者便忘机。各具含灵性，狐疑有是非。

知天修福惠，如日莹光辉。认取好歧路，恶去善相依。
永遇乐·舟中感旧
徐灿（清代）

无恙桃花，依然燕子，春景多别。前度刘郎，重来江令，往事何堪说。逝水残阳，龙归剑杳，多少英雄泪血。千古恨、河山如许，豪华一瞬抛撇。
白玉楼前，黄金台畔，夜夜只留明月。休笑垂杨，而今金尽，秾李还消歇。世事流云，人生飞絮，都付断猿悲咽。西山在、愁容惨黛，如共人凄切。
挽懿节皇后词五首 其四
张扩（宋代）

公桑分妇职，春种劭农耕。不到升平日，终乖辅佐情。

烝尝开别庙，谥诔纪徽名。悽怆鸿沟路，空馀万岁声。
试院唱酬十一首 次韵吕君见赠
苏辙（宋代）

偶然倾盖接清言，不觉门前昼漏传。
老病低摧方伏枥，壮心坚锐正当年。
莫嫌客舍一杯酒，试论灊山三祖禅。
明日程文堆几案，只应衰懒得安眠。
〈吕前官舒州，问禅灊山。
〉
艮岳百咏 梅池
李质（唐代）

玉钿匀点鉴新磨，香逐风来水上多。应为横斜诗句好，故教疏影泻平波。
楝花二首 其二
徐庭翼（清代）

终于楝子始于梅，花圃应羞与并栽。蜂蝶知无香艳采，纷纷飞过粉墙来。
至元廿四年十一月二十日得宣命诣朝可庵有诗
方逢振（宋代）

雪棹殷勤泛剡溪，吟香为拂案头埃。
老躯久已乞骸去，瘦骨应头入画来。
但愿东皇怜病瘦，早从西华觅云台。
当年自是渠无分，明主何曾弃不才。
知己
孙原湘（清代）

弹彻峨眉响雪琴，三生石上少知音。一双仙佩殷勤下，十里桃花曲折深。

授我神方皆上口，负他鬼谤亦甘心。酬恩剩有琼瑰泪，洒作秋空片片阴。
送魏广下第归扬州
卢纶（唐代）

楚乡云水内，春日众山开。淮浪参差起，江帆次第来。

独归初失桂，共醉忽停杯。汉诏年年有，何愁掩上才。
八公操
刘安（两汉）

煌煌上天照下土兮，知我好道公来下兮。公将与予生毛羽兮，公腾青云蹈梁甫兮。

观见瑶光过北斗兮，驰乘风云使玉女兮。含精吐气嚼芝草兮，悠悠将将天相保兮。
答赵宾与同年见寄
吕陶（宋代）

羡君方寸最澄清，何必沧浪更濯缨。玉麈纵谈聊入幕，锦衣归养自专城。

交情久似乔松茂，诗兴浓如皎月明。阅味来章佩勤好，却惭尘耳听咸茎。
满庭芳
丁无悔（宋代）

道格天渊，令行海岳，凛然名德尊崇。云烟千里，分付笑谈中。川后波神效职，潮声细、一鉴涵空。风樯便，蛮珠贾舶，累译更遥通。

雍容。廊庙手，蓍龟先见，日月精忠。自丛机初解，眷渥尤隆。共道奇庞福艾，衮衣到，宁久居东。谯门晓，高牙大纛，辉映醉颜红。
宝应界中绝句三首
孔武仲（宋代）

泉水秋浮艇，荒陂幕听蝉。
登瀛从此路，出守已衰年。
深村
韩偓（唐代）

甘向深村固不材，犹胜摧折傍尘埃。清宵玩月唯红叶，

永日关门但绿苔。幽院菊荒同寂寞，野桥僧去独裴回。

隔篱农叟遥相贺，□□□□膏雨来。
次韵赵伯充雪中见招 其一
苏过（宋代）

华堂玉烛夜沈沈，淡月疏星作雪阴。天为王孙醒醉眼，晚来雾淞入千林。
偶题二首
张耒（宋代）

春水长流鸟自飞，偶然相值不相知。
请君试采中塘藕，若道心空却有丝。
遐方怨
蒋春霖（清代）

芹叶乱，枣花零。送客江南，画船无风春水轻。断肠何处踏歌声，澹烟斜日里，闭孤城。
清诫
高彪（两汉）

天长而地久，人生则不然。又不养以福，使全其寿年。

饮酒病我养，思虑害我神。美色伐我命，利欲乱我真。

神明无聊赖，愁毐于众烦。中年弃我逝，忽若风过山。

形气各分离，一往不复还。上士悯其痛，抗志凌云烟。

涤荡去秽累，飘渺任自然。退修清以净，存吾玄中玄。

澄心剪思虑，泰清不受尘。恍惚中有物，希微无形端。

智虑赫赫中，谷神绵绵存。
颜鲁公祠堂
谢薖（宋代）

上皇御宇无长策，牧羊奴子孤恩泽。银莬分印属儿曹，二十馀恩尽陷贼。

常山死守平原拒，公家兄弟声名白。平原白首立班行，忠义凛凛真严霜。

历事四朝唯一节，当年舌舐中丞血。岂知丞相面如蓝，貌虽夷易心巉岩。

老臣何罪死虎口，到今谁为祛其衔。临风志士长悲吒，矧瞻遗像严祠下。

未能立草迎送词，一奠椒浆泪盈把。
述哀 其一
王采蘋（清代）

改火感桑柘，倏焉已再期。松楸望难极，响象茫难追。

招魂峡江头，甘醴盈尊罍。援琴不成声，万绪纷如丝。

同气三五人，慰我毋自悲。我悲讵能已，恻恻中肠摧。

俯察逝水流，仰瞰孤云飞。年命亦靡常，泉台会相随。

灵旗渺何处，烈烈飘风来。
送王季和文知施州二首
林表民（宋代）

宿幸依刘表，时蒙说项斯。
方为感知赋，遽作送行诗。
万里通吴蜀，千山隔梦思。
江头野梅发，应记共吟时。
玉漏迟·自怜翠袖
何梦桂（宋代）

自怜翠袖，向天寒、独倚孤篁吟啸。半世虚名，孤负白云多少。欲问梅翁旧约，怕误我、沙头鸥鸟。时一笑。行行且止，人间蜀道。休怪岁月无情，叹尘世浮生，闲忙闲老。待趁黑头，万里封侯都了。今古勋名一梦，听未彻、钧天还觉。羌管晓。楼角曙星稀小。
再雪
范成大（宋代）

银竹方依檐住，瑶花又入帘窥。
一白本怜麦瘦，重来庆为梅迟。
杨柳
张逸藻（清代）

南浦多别离，行人去相续。杨柳不知愁，春风依旧绿。
景安和章来再次韵谢设醴四首
陈造（宋代）

朅来取友得三贤，安石仁风乐广天。
七字不应呈此拙，诗肠老去已枵然。
赠江清卿
张孝祥（宋代）

吾友林少颖，读书不计屋。抄书手生茧，照书眼如烛。

往时群玉手，上直对床宿。夜半闻吾伊，我睡已再熟。

此君抱高节，雪柏映霜竹。造物乃儿戏，卧病在空谷。

尚能作手书，寄我成一束。我懒更愧渠，终岁不报复。

今来见江子，少颖俨在目。不必不如师，惟子肖甚速。

持身严法律，自爱比冰玉。学官冷彻骨，三月食无肉。

危坐谈仁义，口吻若布谷。时能从我游，骑马踏溪渌。

定自我辈人，胸次不碌碌。惟皇开洪业，大厦非一木。

岂有梁栋姿，而令久淹辱。愿子益宠珍，即日马首北。

我怀山林去，扫迹混樵牧。躬耕得薄少，持用供水菽。

稍远声利场，真胜万钟禄。但恨与子别，醉语成谆复。

因书寄少颖，以写我心曲。
游云门诸兰若
陆游（宋代）

花过木阴合，溪云生暮凉。
牛行响白水，鹭下点青秧。
古寺宛如昔，稚松森已行。
耆年不下榻，童子为烧香。
御街行 送王君冕二首 其一
王沂（南北朝）

烟中列岫青无数。遮不断、长安路。杜鹃谁道等闲啼，迤逦得人归去。

陇云秦树，周台汉苑，满眼相思处。

停杯莫放离歌举。至剪烛、西窗语。元都燕麦又东风，自是刘郎迟暮。

纫兰结佩，裁冰斫句，细和闲情赋。
蒙面
张湄（清代）

香车碧怀厌纷纭，拥盖微行拟鄂君。一队新妆相掩映，红□叶底避斜曛。
题义门胡氏华林书院
李建中（宋代）

山绕华林气象和，此心犹恨未相过。
门闾世表曾颜德，榜帖人登晃董科。
春暖花开飘几砚，晚归云影在松萝。
公卿无限新诗什，雅咏悠然地益□。
偈颂一百五十首
释心月（宋代）

初五初十，铁蛇钻不入。
有也莫将去，无也莫将来。
南岳自南岳，天台自天台，
那更峨嵋对五台。
后林寺
陈天麟（宋代）

凉飔发远轫，残暑促归轮。山色不厌客，蝉声强聒人。

功名尘外累，身世醉中真。更上高楼望，何峰可卜邻。
和刘后村梅花百咏
方蒙仲（宋代）

一从香影句名佳，嗣响才称竹外斜。
千古梅诗三句好，何好阁笔只看花。
白甿辞（五首）
王廷陈（明代）

娱酒沉歌费白日，绝代佳人何可失。
若恋似矜态非一，持觞递可娇相迫。
左推右引侠气溢，簪珥堕落宁复索。
文窗朱缀开洞房，锦衾瑶席施象床。
五色杂组系流黄，复帐中薰百和香。
层轩曲槛俯回塘，鸳鸯鸂鶒罗成行。
生丁盛世福运昌，四时为乐允无疆。
暮行田间二首 其一
杨万里（宋代）

布谷声中日脚收，瘦藤叫我看西畴。露珠走上青秧叶，不到梢头便肯休。
雪
梅尧臣（宋代）

朔云生晚雨，腊霰集狂风。
不数花多出，安知天更工。
漫阶夜已积，万物晓初蒙。
谁忆新丰酒，乘驴灞水东。
新凉
真山民（宋代）

烟火人幽处，田园秋暮时。深村人到少，闰月稻黄迟。

旋决渠分水，新编竹补篱。地炉煨芋栗，莫遣贵人知。
秋莺
李煜（五代）

残莺何事不知秋，横过幽林尚独游。
老舌百般倾耳听，深黄一点入烟流。
栖迟背世同悲鲁，浏亮如笙碎在缑。
莫更留连好归去，露华凄冷蓼花愁。
句
薛绍彭（宋代）

天寒湘水秋，雨暗苍梧暮。
红山观猎
卓尔堪（清代）

古道停鞭看打围，征袍乍暖炙斜晖。弯弧紫燕追风去，攫兔苍鹰贴草飞。

野地割鲜争饮血，村墟沽酒更烹肥。各夸身手多轻捷，谁向南山射虎归。
酬裴补阙吴寺见寻（一作酬袁补阙中天寺见寄）
皇甫冉（唐代）

东林初结构，已有晚钟声。窗户背流水，房廊半架城。

远山重叠见，芳草浅深生。每与君携手，多烦长老迎。
寄㑃堂仁和尚
释慧远（宋代）

一击当机，千圣莫窥。佩无文印，著粪扫衣。踞魔王殿，开邪见扉。

说禅说道，恶口臊齿。论心论性，撒屎撒尿。牵犁上树，拗折称锤。

抗戾佛祖，倒行逆施。不是㑃堂，更是阿谁。曲罢酒阑人不会，断肠依旧画娥眉。
拜新月
胡奎（元代）

下阶拜新月，一抹蛾眉弯。月若知人意，长如白玉盘。
题孤山放鹤图 其二
赵孟頫（元代）

昔年曾到孤山，苍藤古木高寒。想见先生风致，画图留与人看。
武陵春（送任民望归丰城）
谢逸（宋代）

拍岸蒲萄江水碧，柳带挽归艎。破闷琴风绕袖凉。蔌蔌楝花香。

淡烟疏雨随宜好，何处不潇湘。愿作双飞老凤皇。莫学野鸳鸯。
柏子庭画苍蒲
龚诩（明代）

爱尔青青石上蒲，寒泉清浸一尘无。世人不识无盐女，姣媚惟知羡子都。
凯歌乐词九首 其八 制胜乐辞
耶律铸（宋代）

燀耀威灵结陈锋，信争敌忾献殊功。全师保胜清时策，元在天声震荡中。
哀江南
宋祁（宋代）

龙山戏马赏秋光，多少新诗入锦囊。
磨灭英雄岂胜数，千年依旧一花香。
和谢君泽题弋阳桃花寺并吊郑盘翁
释道璨（宋代）

一曲清溪十二阑，分明常在画中安。
千年药灶和云暖，五色丹光彻夜寒。
魂梦不来怀好友，山居能久是苍官。
葛翁颜色红如染，不信桃花树上看。
青玉案 其一 重阳
梁清标（清代）

帝城九日晴偏好，叹秋水、芦花老。送目登楼云浩渺。

疏林烟霭，夕阳宫阙，数点苍山小。

经年车马东华道。节序匆匆、寒霜早。遥忆东篱花绽了。

新醪才熟，茱萸同插，一个人儿少。
闲居遣怀十首 其九
姚合（唐代）

生计甘寥落，高名愧自由。惯无身外事，不信世间愁。

好酒盈杯酌，闲诗任笔酬。凉风从入户，云水更宜秋。
春日绝句
陆游（宋代）

便恐东皇促驾回，小轩无事且衔杯。
不知何处桃花落，一片飞从屋角来。
次韵九日寄史推
牟巘（宋代）

弁有山兮水有湄，登临舍此复何之。发疏帽脱狂嘲后，雁过江涵感慨时。

盛府主宾俱好事，满城风雨苦吟诗。人生自可行乐耳，剑首功名但一吹。
龟负图（东都试）
丁泽（唐代）

天意将垂象，神龟出负图。五方行有配，八卦义宁孤。

作瑞旌君德，披文协帝谟。乘流喜得路，逢圣幸存躯。

莲叶池通泛，桃花水自浮。还寻九江去，安肯曳泥途。
宴张户部高士轩迟月分韵二首 其二
黄省曾（明代）

令节逢秋半，华筵启夕初。柏风清草阁，蛩露暖花除。

杯白无归酒，盘青有继蔬。妒云遮不可，早巳烂东虚。
答寄李襄国显国二子 其二
伍瑞隆（明代）

浣花溪上浣花村，小筑萧然独避喧。敢谓爱参能具状，却怜醉白喜过门。

因看彩笔词争长，想见名山道并尊。梅蕊满条春酒熟，几时乘兴到文园。
题揭梅窗诗卷二首 其一
萧立之（宋代）

吟得秋痕入鬓髭，梅花窗下一编诗。梅花奇处君知否，不在春风烂熳时。
糖多令（庚戌六月赴荆阃，宿江亭）
李曾伯（宋代）

枫荻响飕飕。长江六月秋。二十年、重到沙头。城郭人民那似旧，曾识面、两三鸥。

落日且登楼。英雄休涕流。望黄旗、王气东浮。借问烟芜苍莽处，还莫是、古襄州。
黑白猫
黄衷（明代）

狸奴传惠市林中，粉墨无烦倩画工。书阁清尘蹲玉虎，绮疏晴雾戏玄熊。

晨供肯厌豚肝薄，夜动应知鼠穴空。总付狂翁闲料理，世情多少未收功。
丁酉上元三首 其一
陆游（宋代）

突兀毬场锦绣峰，游人士女拥千重。月离云海飞金镜，灯射冰帘掣火龙。

信马随车纷醉侠，卖薪买酒到耕农。今年自笑真衰矣，但觉凭鞍睡思浓。
送陈谔
王安石（宋代）

有司昔者患不公，糊名誊书今故密。
论才相若子独弃，外物有命真难必。
乡闾孝友莫如子，我愿卜邻非一日。
朱门奕奕行多惭，归矣无为恶蓬荜。
玉井亭观荷花
杨万里（宋代）

蕖僊初出波，照月稚犹怯。
密排碧罗盖，低护红玉颊。
馆之水精宫，环以琉璃堞。
珠明浮盘戏，酒漾流杯晔。
青笔尖欲试，绿牋皱还摺。
老龟大於钱，辛勤上团叶。
忽闻人履声，入水一何栖。
古意
释智圆（宋代）

登山伐樵柯忽折，临井汲泉绠仍绝。
音信不来无处说，朔风飘飘满天雪。
赴大宁司理贽俞帅
阳枋（宋代）

入手青衫愧壮颜，悠悠底事白云间。
有心文字几千卷，适意茅茨三两间。
可奈红尘飞白羽，不容黄叟卧青山。
欲从宁水成仙骨，趁得先生未出关。
童丱须知 其五
史浩（宋代）

柔桑春茧未登盆，催税公文已在门。一口无辜系囚狱，全家号泣动乡村。
送周孟简乃兄
杨士奇（明代）

龙楼彻五鼓，城上乌啼曙。客子思故乡，晨衣出门去。

犹顾玉堂馆，忽别金陵浦。明日大江干，相思荆树寒。
辛夘三月三日再叠前韵三首 其三
陆深（明代）

江天十日晴无一，花市残时月过三。卖困送穷方不验，品茶斗过事多谙。

新资恰有诗千首，旧恨惟凭酒半酣。不是广平心似铁，粉匀香沁更谁堪。
方潭
刘安上（宋代）

饭饱云岩粟，茶甘碧涧泉。我来无一事，危坐听山蝉。
沁园春 金陵凤凰台眺望
白朴（元代）

独上遗台，目断清秋，凤兮不还。怅吴宫幽径，埋深花草，晋时高冢，锁尽衣冠。横吹声沉，骑鲸人去，月满空江雁影寒。登临处，且摩挲石刻，徒倚阑干。青天半落三山。更白鹭洲横二水间。问谁能心叱，秋来水静，渐教身似，岭上云间。扰扰人生，纷纷世事，就里原无此二字，兹从丁本补何常不强颜。重回首、怕浮云蔽日，不见长安。